DUBOVÁ. Vodou strhnutý most pri nedávnej povodni medzi obcami Dubová a Častá dnes nahradil dočasný. Oceľová konštrukcia bude spájať cestu medzi obcami až do neskorej jesene. Nový most si podľa predbežných odhadov vyžiada asi 1,4 milióna eur.
"Je to len malá náplasť na tie škody a tú traumu, ktorú zažili ľudia v tomto mikroregióne, ale zároveň je to veľké riešenie pre všetkých ľudí. Pre vyše 10.000 ľudí je to most na hlavnom ťahu, ktorý umožňuje, aby tadiaľto jazdili autá, autobusy, prípadne malé nákladné autá s bežným denným tovarom," povedal predseda Bratislavského
samosprávneho kraja (BSK) Pavol Frešo.
Prívalové dažde si v utorok so sebou vzali celý most
FOTO - Bratislavský samosprávny kraj
Projektovú dokumentáciu na nový most pripravuje organizácia Regionálne cesty Bratislava (RCB), ktorá je podriadená BSK. Frešo dodal, že po vyhovotovení projektu bude známa presná cena mosta aj dátum, kedy bude stáť.
"Má nosnosť 20 ton, teda je spôsobilý pre bežnú premávku vrátane autobusov. Nákladné autá - veľké súpravy sem samozrejme púšťať nebudeme," povedal o moste riaditeľ RCB Milan Valašík. "Máme ďalšie poškodené mosty, jeden v Doľanoch, ďalší Budmerice-Štefanová, ktorý ale nemáme zdiagnostikovaný, pretože hladina vody je tam stále vysoko," dodal. Most v Doľanoch podľa neho bude potrebovať zásadnú opravu.
Povodeň v obci napáchala obrovské škody
FOTO - Bratislavský samosprávny kraj